SK Úradný vestník Európskej únie L 53/134

VYKONÁVACIE NARIADENIE KOMISIE (EÚ) 2018/249

z 15. februára 2018

o povolení taurínu, beta-alanínu, L-alanínu, L-arginínu, kyseliny L-asparágovej, L-histidínu, DL-izoleucínu, L-leucínu, L-fenylalanínu, L-prolínu, DL-serínu, L-tyrozínu, L-metionínu, L-valínu, L-cysteínu, glycínu, glutamanu sodného a kyseliny L-glutámovej ako kŕmnych doplnkových látok pre všetky druhy zvierat a monohydrátu hydrochloridu L-cysteínu pre všetky druhy okrem mačiek a psov

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,

keďže:

(1) V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

(2) Látky taurín, beta-alanín, L-alanín, L-arginín, kyselina L-asparágová, L-histidín, DL-izoleucín, L-leucín, L-fenylalanín, L-prolín, DL-serín, L-tyrozín, L-metionín, L-valín, L-cysteín, monohydrát hydrochloridu L-cysteínu, glycín, glutaman sodný a kyselina L-glutámová (ďalej len „príslušné látky“) boli smernicou 70/524/EHS povolené ako kŕmne doplnkové látky pre všetky druhy zvierat bez časového obmedzenia. Uvedené látky boli následne zapísané do registra kŕmnych doplnkových látok ako existujúce výrobky, a to v súlade s článkom 10 ods. 1 nariadenia (ES) č. 1831/2003.

(3) V súlade s článkom 10 ods. 2 nariadenia (ES) č. 1831/2003 v spojení s jeho článkom 7 bola predložená žiadosť o prehodnotenie príslušných látok, ktoré sú produktmi fermentácie, hydrolýzy bielkovín a chemickej syntézy, ako kŕmnych doplnkových látok pre všetky druhy zvierat. Žiadateľ požiadal o zaradenie týchto doplnkových látok do kategórie doplnkových látok „senzorické doplnkové látky“. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

(4) Európsky úrad pre bezpečnosť potravín (ďalej len „úrad“) v stanovisku zo 9. apríla 2014 (3) skonštatoval, že príslušné látky nemajú za navrhovaných podmienok používania negatívny účinok na zdravie zvierat, zdravie ľudí ani životné prostredie. Pre nedostatok informácií o produkčných kmeňoch nie je možné vyvodiť záver týkajúci príslušných látok, ktoré sú produktmi fermentácie. Vzhľadom na to, že príslušné látky sú účinné pri použití v potravinách ako arómy a ich funkcia v krmive je v zásade rovnaká ako v potravinách, úrad dospel k záveru, že ďalšie preukazovanie účinnosti nie je nutné. Tento záver preto možno extrapolovať aj na krmivá. Žiadateľ stiahol žiadosť o používanie príslušných látok vo vode na pitie.

(5) Úrad ďalej skonštatoval, že z dôvodu chýbajúcich informácií by sa príslušné látky mali považovať za látky dráždivé pre pokožku a oči a za kožné senzibilizátory. Úrad zároveň uviedol, že príslušné látky dráždia dýchacie cesty a môžu viesť k tvorbe nebezpečného prachu. Preto by sa mali prijať primerané ochranné opatrenia. Úrad nepovažuje za potrebné stanoviť osobitné požiadavky týkajúce sa monitorovania po umiestnení na trh. Zároveň overil správu o metóde analýzy kŕmnych doplnkových látok v krmive predloženú referenčným laboratóriom zriadeným nariadením (ES) č. 1831/2003.

(6) Z posúdenia príslušných látok vyplýva, že podmienky povolenia stanovené v článku 5 nariadenia (ES) č. 1831/2003 sú splnené v prípade všetkých príslušných látok okrem tých, ktoré sú produktmi fermentácie. Pre nedostatok informácií o produkčných kmeňoch nie je možné posúdiť ich bezpečnosť. Používanie príslušných látok, ktoré sú produktmi chemickej syntézy a hydrolýzy bielkovín, by sa preto malo povoliť v súlade s prílohou k tomuto nariadeniu.

(7) Žiadateľ navrhol úradu používané množstvá príslušných látok. Na základe jeho návrhu úrad usúdil, že niektoré používané množstvá sú bezpečné (ďalej len „množstvá posúdené úradom“). Na účely úradných kontrol v rámci potravinového reťazca by sa mali stanoviť určité požiadavky na označovanie. Najmä v prípadoch, keď používané množstvá prekračujú množstvá posúdené úradom, je vhodné požadovať, aby sa pri označovaní premixov, ako aj kŕmnych surovín a kŕmnych zmesí s obsahom príslušných látok uvádzali určité informácie vrátane uvedenia množstiev posúdených úradom.

(8) To, že sa príslušné látky nesmú používať vo vode určenej na pitie, nevylučuje ich použitie v kŕmnej zmesi podávanej vodou.

(9) Keďže neexistujú bezpečnostné dôvody na okamžité uplatňovanie zmien podmienok povolenia príslušných látok, je vhodné poskytnúť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

(10) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Povolenie

Látky špecifikované v prílohe, ktoré patria do kategórie doplnkových látok „senzorické doplnkové látky“ a do funkčnej skupiny „aromatické zlúčeniny“, sa za podmienok stanovených v uvedenej prílohe povoľujú ako kŕmne doplnkové látky vo výžive zvierat.

Článok 2

Prechodné opatrenia

1. Látky taurín, beta-alanín, L-alanín, L-arginín, kyselina L-asparágová, L-histidín, DL-izoleucín, L-leucín, L-fenylalanín, L-prolín, DL-serín, L-tyrozín, L-metionín, L-valín, L-cysteín, monohydrát hydrochloridu L-cysteínu, glycín, glutaman sodný a kyselina L-glutámová, ktoré patria do kategórie doplnkových látok „senzorické doplnkové látky“ a do funkčnej skupiny „aromatické zlúčeniny“, ako aj premixy, ktoré ich obsahujú, vyrobené a označené pred 15. decembrom 2018 v súlade s pravidlami platnými pred 15. marcom 2018 možno naďalej uvádzať na trh a používať až do vyčerpania existujúcich zásob.

2. Kŕmne suroviny a kŕmne zmesi obsahujúce látky uvedené v odseku 1, ktoré sú vyrobené a označené pred 15. septembrom 2019 v súlade s pravidlami platnými pred 15. marcom 2018, možno naďalej uvádzať na trh a používať až do vyčerpania existujúcich zásob, ak sú pre zvieratá, ktoré sú určené na produkciu potravín.

3. Kŕmne suroviny a kŕmne zmesi obsahujúce látky uvedené v odseku 1, ktoré sú vyrobené a označené pred 15. septembrom 2020 v súlade s pravidlami platnými pred 15. marcom 2018, možno naďalej uvádzať na trh a používať až do vyčerpania existujúcich zásob, ak sú pre zvieratá, ktoré nie sú určené na produkciu potravín.

Článok 3

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 15. februára 2018 Za Komisiu predseda Jean-Claude JUNCKER

(1) Ú. v. EÚ L 268, 18.10.2003, s. 29.

(2) Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

(3) Vestník EFSA (EFSA Journal) (2014) 12(5):3670.